SK Úradný vestník Európskej únie C 265/18

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 265/11

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„FICHI DI COSENZA“

ES č.: IT-PDO-0005-0682-25.02.2008

CHZO ( ) CHOP ( X )

1. Názov:

„Fichi di Cosenza“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6: Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

Názov „Fichi di Cosenza“ označuje výlučne sušené plody domestikovaného figovníka obyčajného Ficus carica sativa (domestica, L.) odrody „Dottato“ (alebo „Ottato“). Táto odroda pestovaná v zemepisnej oblasti vymedzenej v bode 4 dáva plody, ktoré sú v čerstvom stave vajcovitého až guľovitého tvaru, najčastejšie s čiastočne otvoreným otvorom, okolo ktorého sa nachádza zelený prstenec, ktorý pri dozrievaní plodu postupne hnedne. Pokožka plodov je najprv zelená so slamovožltým nádychom, neskôr zelenkavo žltá, niekedy s nevýraznou pozdĺžnou rebrovanou štruktúrou. Kvetné lôžko jantárovej farby obsahuje dužinu, ktorá je tiež jantárovo žltá, stredne tuhej konzistencie, mierne aromatická a neveľmi šťavnatá. Šťava nie je hustá, keď však plod dosiahne plnú zrelosť, môže po kvapkách vytekať cez otvor plodu. Plody majú medovo sladkú chuť. Drobné a prázdne nažky sú relatívne málo početné.

V čase uvedenia na trh majú figy „Fichi di Cosenza“ nižšie uvedené typické vlastnosti,

Fyzikálne vlastnosti

Figy sa podľa veľkosti triedia do troch veľkostných kategórií:

Veľké: 55 až 65 plodov na jeden kilogram;

stredné: 66 až 85 plodov na jeden kilogram;

malé: viac ako 85 na jeden kilogram.

Tvar: podlhovastý, podobný kvapke, niekedy mierne sploštený na vrchole.

Stopka: vždy prítomná, krátka a tenká.

Pokožka: svetlo zlatistá, slamovo žltá so svetlo béžovým podkladom, niekedy s tmavšími časťami na obmedzenej ploche.

Rebrovaná štruktúra plodu (tmavé pozdĺžne čiary): mierne hmatateľné.

Nažky: relatívne málo početné a drobné (priemerná šírka 0,98 mm a dĺžka 1,30 mm), spravidla prázdne, neveľmi chrumkavé.

Chemické vlastnosti

Vlhkosť: najviac 24 %; 28 %, ak je plod zabalený.

Celkový obsah cukrov (v gramoch na 100 gramov sušiny): 48 až 57 u plodov sušených na slnku; 50 až 75 u plodov sušených v skleníku.

Organoleptické vlastnosti

Chuť: výnimočne sladká, takmer medová.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

— Všetky etapy produkcie fíg „Fichi di Cosenza“, od zberu plodov po sušenie, musia prebiehať v oblasti vymedzenej v bode 4.

3.6. Osobitné pravidlá pri krájaní, strúhaní, balení, atď.:

Výrobok je balený na podnosoch z dreva alebo iného materiálu pre potravinárske účely s hmotnostným objemom 50 až 1 000 g alebo v obaloch z kartónu alebo iného materiálu pre potravinárske účely s hmotnostným objemom 1 až 25 kg. Nádoby musia byť prekryté priesvitnou fóliou.

3.7. Osobitné pravidlá pri označovaní:

Podmienky prevedenia vonkajšieho vzhľadu výrobku s cieľom jeho predaja stanovujú, že na obale výrobku musí byť okrem grafického symbolu Európskeho spoločenstva umiestnený štítok, na ktorom je zreteľným a čitateľným písmom uvedené nasledovné:

— nápis „Fichi di Cosenza“, za ktorým môže byť uvedený jeho preklad do iných jazykov, a nápis „Denominazione di Origine Protetta“, ktorý môže byť tiež preložený,

— logo výrobku.

Na obale výrobku tiež môžu byť uvedené tieto doplnkové nápisy v talianskom jazyku alebo v miestnom nárečí:

„Fichi secchi di Cosenza“, „Fichi essiccati del cosentino“, „Ficu siccati, Ficu Janchi“.

Je zakázané dopĺňať akékoľvek ďalšie označenia ako tie, ktoré sú výslovne uvedené.

4. Stručné vymedzenie zemepisnej oblasti:

Zemepisná oblasť produkcie fíg „Fichi di Cosenza“ je na severe vymedzená širokým južným úbočím masívu Pollino, ktorý ju oddeľuje od regiónu Basilicate a na juhu náhornou plošinou Sila a riekami Nucà, ktorá tečie juhovýchodným smerom, a Savuto, ktorá tečie juhozápadným smerom. Nachádza sa v nadmorskej výške od 0 do 800 m nad morom. Z vymedzenej zemepisnej oblasti produkcie sú vylúčené svahy strmšie ako 35 %. Vymedzená zemepisná oblasť pokrýva celé údolie rieky Crati tečúcej z juhu na sever, ktorá sa na severovýchode vlieva do Iónskeho mora, ako aj južné úbočie koryta rieky Savuto, ktorá sa na juhozápade vlieva do Tyrrhenského mora.

5. Spojenie so zemepisnou oblasťou:

5.1. Špecifickosť zemepisnej oblasti:

Prírodné faktory

Pôdy

Prevažnú časť oblasti produkcie fíg „Fichi di Cosenza“ tvoria skôr mäkké, suchšie pôdy, bohaté na vápnik, ktoré sú vo všeobecnosti stredne úrodné.

Podnebie

Oblasť produkcie fíg „Fichi di Cosenza“ sa vyznačuje miernym podnebím. Nachádza sa medzi dvoma morami, Tyrrhenským a Iónskym morom. Masív Pollino zachytáva studené severné vetry zo severu (tramontana), zatiaľ čo náhorná plošina Sila pôsobí ako ochrana pred teplými a prudkými juhovýchodnými vetrami.

Podľa dostupných meteorologických údajov sa vo vymedzenej zemepisnej oblasti nevyskytuje mráz ani časté a husté hmly, priemerné ročné teploty sú mierne, dažde sa vyskytujú len koncom jari a začiatkom leta vo forme krátkych a nie častých lejakov a v období najdôležitejšom pre zachovanie akosti plodov (obdobie dozrievania, zberu a sušenia plodov) sa zrážky nevyskytujú, teploty nikdy nebývajú príliš vysoké, naopak sú zmierňované miernym a každodenným prúdením vzduchu. Tieto klimatické podmienky umožňujú, aby sa figy takmer úplne usušili priamo na strome, čím získavajú vyššiu akosť ako iné sušené figy tej istej alebo podobnej odrody, dopestované v iných zemepisných oblastiach.

Ľudské faktory

Sušené figy, ktoré sú už od staroveku považované za veľmi osožnú potravinu, pretože sa ľahko uchovávajú a sú energeticky hodnotné, sa v regióne Cosenza stali významným hospodárskym zdrojom (ASN 1587). Produkcia fíg v tomto regióne dala vzniknúť špecifickej tradícii, ktorá sa nerozvinula v susediacich provinciách. Táto tradícia vychádza z miestnych techník pestovania a spracovania odrody „Dotatto“.

V súčasnosti, rovnako ako v minulosti (Ravasini 1911), poľnohospodári v regióne Cosenza robia osobitné opatrenia, aby nedochádzalo k oplodňovaniu kvetov peľom divo rastúceho figovníka. Tieto opatrenia spočívajú v odstraňovaní divo rastúcich figovníkov, ktoré sa sporadicky vyskytujú v blízkosti ovocných sadov.

Špecifické klimatické podmienky tejto zemepisnej oblasti umožňujú nechať figy schnúť priamo na strome, až kým nevisia na stopke (tzv. „i passuluni“). Miestni pestovatelia posúdia optimálny stupeň vysušenia „passuluni“, ktoré potom zberajú mimoriadne starostlivo, ručne, a aby sa predišlo prípadnému rozvinutiu parazitných chorôb, proces sušenia rýchlo dokončia počas troch až siedmych dní. Dosúšanie fíg prebieha buď priamo na slnku (tradičné sušenie) alebo v skleníku postavenom zo skla či iného priesvitného materiálu (chránené sušenie). Plody sa pred sušením rozprestrú na remeselne vyrobené podložky zo suchej trstiny alebo iného vzdušného materiálu, ktorý vyhovuje kontaktu s potravinami.

Počas týchto troch až siedmych dní (doba sušenia závisí od skúsenosti miestneho pestovateľa a od jeho uváženia) sa dosúšaným figám venuje mimoriadna pozornosť: pomocou zmyslov sa hodnotí stupeň ich zrelosti a rovnomernosť zrelosti, zdravotný stav, ako aj organoleptické a estetické vlastnosti s cieľom získať finálny výrobok vhodný na konzumáciu a ďalšie spracovanie (preto je figy v prvých dňoch nutné ručne obracať aspoň dvakrát denne, aby sa zaistilo ich rovnomerné sušenie; taktiež sa vyraďujú plody bez stopky alebo plody, ktoré nesú známky spálenia slnkom a pod.).

Pestovanie, sušenie a spracovanie fíg odrody „Dottato“ vychádza z tradície charakteristickej pre región Cosenza. Túto tradíciu už oddávna uznávali rôzni bádatelia a obchodníci, ktorí popisujú a oceňujú výnimočné vlastnosti slávnych sušených fíg pochádzajúcich z mesta Cosentino (Casella, 1933; Pagano, 1857):

„know-how obyvateľstva, ktoré v priebehu stáročí úspešne rozvíjalo skutočne špecifickú hospodársku činnosť založenú na výbere tých najlepších odrôd, na zdokonaľovaní poľnohospodárskych techník a metód čo najviac zodpovedajúcich sledovanému cieľu, na používaní strojov a nástrojov prispôsobených danému účelu, na správnom zoradení jednotlivých úkonov (robených ručne aj priemyselne, ktoré sú však ešte aj dnes vykonávané prevažne ručne), na optimálnych postupoch spracovania, a to všetko s cieľom získať finálny výrobok vyznačujúci sa vysokou kvalitou (z organoleptického, estetického, zdravotného a potravinárskeho hľadiska)“.

Z nebalených fíg sušených na slnku sedliaci žijúci v regióne Cosenza v priebehu stáročí postupne vyvinuli širokú škálu odvodených výrobkov, viac či menej sofistikovaných, pokiaľ ide o prepracovanosť a umelecké stvárnenie.

5.2. Špecifickosť výrobku:

Figy „Fichi di Cosenza“ majú vysoko cenené osobité vlastnosti (ktoré získavajú vďaka prírodným ako aj ľudským faktorom), keďže aj po usušení sú plné, dužinaté, mäkké, pružné, svetložltej až svetlojantárovej farby. Najcharakteristickejšou črtou fíg „Fichi di Cosenza“ v porovnaní s figami tej istej odrody „Dottato“ pestovanými mimo oblasti Cosenza sú drobné jemné nažky, takmer nepostrehnuteľné pri prežúvaní. K tejto typickej vlastnosti sa pripájajú ďalšie pedologické a organoleptické vlastnosti, z ktorých najviac vyniká vysoký obsah cukrov, jednoduchý spôsob uchovávania a mimoriadna vhodnosť na ďalšie spracovanie podľa rôznych tradičných receptov.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Kvalita a charakteristické vlastnosti fíg „Fichi di Cosenza“ sú podmienené najmä prírodnými a ľudskými faktormi danej zemepisnej oblasti.

Prírodné faktory

Dobrá štruktúra pôd, ktoré nie sú ani ílovité, ani ťažké, bráni tomu, aby dochádzalo k zadržiavaniu vody, a podporuje dobré fyziologické zdravie stromov, keďže ich koruna je menej vystavená riziku vzniku hubovitých a bakteriálnych ochorení.

Letné vetry, trvalého charakteru a strednej sily, zmierňujú teplotné vrcholy počas letnej sezóny a zabraňujú tomu, aby tenká pokožka fíg nevysychala príliš rýchlo a nenadobudla tmavohnedú farbu. Migrácia vody obsiahnutej vo vnútri plodu smerom k jeho pokožke tak prebieha rovnomerne a postupne, čo podporuje pomalý proces sušenia plodov na strome ešte pred ich zberom („i passuluni“) a dužina fíg je po vysušení homogénna a jemná. Tento jav hrá mimoriadne dôležitú úlohu z hľadiska kvality výrobku, pretože pestovateľom umožňuje zberať plody v najvhodnejšom čase, čím sa predchádza ich prirodzenému opadávaniu a vystaveniu riziku napadnutia parazitmi.

Okrem toho sa divo rastúce figovníky vyskytujú v Cosentine len zriedkavo, preto nedochádza k oplodňovaniu kvetov peľom divo rastúcich figovníkov: toto umožňuje plne využívať schopnosť figovníkov vytvárať plody bez predchádzajúceho oplodnenia, v dôsledku čoho dužina fíg takmer vôbec neobsahuje nažky a tie, ktoré obsahuje, sú sterilné a malých rozmerov.

Ľudské faktory

Ľudský faktor je pre kvalitu fíg „Fichi di Cosenza“ určujúcim činiteľom. Ich produkcia sa totiž vyznačuje mimoriadnou dôležitosťou ručnej práce, skúseností a know-how, ktoré sú prítomné vo všetkých etapách výrobného procesu a určujúce pre kvalitu finálneho výrobku, a tým aj pre dosiahnutie osobitného hospodárskeho uznania (C.U.P.E.C.C., 1936). Ručné úkony pri zbere a spracovávaní fíg vždy vykonávajú skúsení pracovníci, keďže si vyžadujú zručnosť a prax. Sú odrazom know-how, ktoré sa odovzdáva z generácie na generáciu, a ktoré sa stalo nenahraditeľným regionálnym dedičstvom. Miestna diferencovaná, konsolidovaná skúsenosť zdedená po predkoch, niekedy až žiarlivo strážená rodinami, rozhodujúcim spôsobom ovplyvňuje konečný výsledok, vrátane prípravy mnohých tradičných receptov s použitím fíg „Fichi di Cosenza“, ktoré sú takisto vyjadrením tvorivej fantázie miestneho obyvateľstva a už oddávna sú oceňované v mnohých dielach (Casella D. 1933; Casella L.A. 1915; Cerchiara 1933; Jacini 1877; R.E.D.A. 1960; Palopoli 1985). V oblasti produkcie fíg „Fichi di Cosenza“ sa organizujú početné jarmoky a folklórne podujatia venované tomuto výrobku. Spomeňme aspoň sviatok San Giuseppe, ktorého tradícia je v regióne Cosenza doložená minimálne od polovice 19. storočia.

Odkaz na uverejnenie špecifikácie:

[Článok 5 odsek 7 nariadenia Rady (ES) č. 510/2006]

Správne orgány začali vnútroštátne námietkové konanie prostredníctvom uverejnenia návrhu o uznanie CHOP „Fichi di Cosenza“ v Úradnom vestníku Talianskej republiky č. 7 z 9. januára 2008.

Znenie špecifikácie výrobku sa nachádza na tejto

— webovej adrese: http://www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg alebo

— priamo na webovej stránke ministerstva poľnohospodárstva a lesníctva (http://www.politicheagricole.it): kliknutím na položku „Prodotti di Qualità“ (vľavo na obrazovke), a potom na položku „Disciplinari di Produzione all’esame dell’UE [regolamento (CE) n. 510/2006]“.

(1) Ú. v. EÚ L 93, 31.3.2006, s. 12.